google/wiki40b huggingface dataset:
Ιωάννης Αργύρης

Βιογραφία

Γεννήθηκε στο Βόλο το 1913. Γονείς του ήταν ο Νικόλαος Χατζηαργύρης και η Λουκία Καραθεοδωρή, ανιψιά του διάσημου μαθηματικού Κωνσταντίνου Καραθεοδωρή. Σπούδασε στο Εθνικό Μετσόβιο Πολυτεχνείο για τέσσερα χρόνια και στη συνέχεια στο Τεχνικό Πανεπιστήμιο του Μονάχου, όπου πήρε το δίπλωμα του πολιτικού μηχανικού. Κατά τη διάρκεια του Β' Παγκόσμιου Πολέμου, ο Ιωάννης Αργύρης βρίσκεται στο Βερολίνο για μεταπτυχιακές σπουδές. Εγκαταστάθηκε στην Ελβετία, όπου  συνέχισε τις σπουδές του στο ETH Ζυρίχης και πήρε το διδακτορικό του το 1942. Από το 1943 έως το 1949 εργάστηκε ως ερευνητής μηχανικός στη Βασιλική Αεροναυτική Εταιρεία στην Αγγλία. Στη συνέχεια έγινε Λέκτορας και κατόπιν Καθηγητής στο Imperial College του Λονδίνου από το 1955 ώς το 1975.  Το 1959 έγινε διευθυντής του Ινστιτούτου Στατικής και Δυναμικής Αεροδυναμικών Κατασκευών στο Πανεπιστήμιο της Στουτγκάρδης, κατέχοντας με αυτόν τον τρόπο δύο έδρες καθηγητή σε δύο πανεπιστήμια. Στη Στουτγκάρδη, παρέμεινε τακτικός καθηγητής έως το 1991 και ως ομότιμος καθηγητής έως το 2004. Απεβίωσε στις 2 Απριλίου 2004, σε ηλικία 90 ετών. Κηδεύτηκε στο κοιμητήριο του Αγίου Γεωργίου στην πόλη Βάρμπεργκ της Σουηδίας.
Τάσος Καραβοκυράκος

Αγωνιστική σταδιοδρομία

Ο Καραβοκυράκος ξεκίνησε τον αθλητισμό από την εφηβική ομάδα ("τσικό") του Αιγάλεω Α.Ο. και το 1958 πραγματοποίησε το ντεμπούτο του στην α΄ομάδα, που μετείχε στο πρωτάθλημα της Α΄ Κατηγορίας Ε.Π.Σ. Αθηνών, αλλά μονιμοποιήθηκε το 1960 και την επόμενη χρονιά κατέκτησε το πρωτάθλημα της Β΄Εθνικής (1961). Την τριετία που ακολούθησε αγωνίσθηκε στο πρωτάθλημα της Α΄Εθνικής, αναδεικνυόμενος σε έναν από τους πλέον σκληροτράχηλους και αποτελεσματικούς κεντρικούς αμυντικούς του ελληνικού ποδοσφαίρου, έχοντας να αντιμετωπίσει τους καλύτερους επιθετικούς ποδοσφαιριστές των κορυφαίων συλλόγων. Το 1965 κατέκτησε τον δεύτερο τίτλο πρωταθλητή στη Β΄Εθνική και την επόμενη τριετία επέστρεψε στη μεγάλη κατηγορία, συμπληρώνοντας πάνω από 100 συμμετοχές στην Α΄Εθνική.
Γιαννίτσι Άρτας

Τοποθεσία και Πρόσβαση

Το Γιαννίτσι γειτνιάζει με τα Αμπέλια Παλαιοκάτουνου και τους Σκιαδάδες.

Διοικητικές μεταβολές

Ο οικισμός αναγνωρίστηκε το 1961 και προσαρτήθηκε στην κοινότητα Βουργαρελίου. Το 1997 ο οικισμός εντάχθηκε στο Δήμο Αθαμανίας και το 2010 στο Δήμο Κεντρικών Τζουμέρκων.

Δημογραφικά στοιχεία

Σήμερα ο πληθυσμός ανέρχεται στους 29 μόνιμους κατοίκους (απογραφή 2011), εμφανίζοντας μείωση σε σχέση με την απογραφή του 2001, όπου ο πληθυσμός ανερχόταν στους 39 κατοίκους. Η πρώτη φορά που το χωριό ξεπέρασε τους 100 κατοίκους ήταν το 1961 και υπήρξε ο μέγιστος αριθμός κατοίκων. Με την απογραφή του 2011, το επίπεδο του πληθυσμού σημείωσε το χαμηλότερο ρεκόρ. Η μείωση οφείλεται σε μεγάλο βαθμό στη μετακίνηση πολλών κατοίκων στην πόλη της Άρτας και στη μετανάστευση.
Οι πληθυσμιακές διακυμάνσεις, αποτυπώνονται στον παρακάτω πίνακα.
Γιάννης Δημαράς (δήμαρχος)

Βιογραφικά στοιχεία

Γεννήθηκε στην Πάτρα και σπούδασε πολιτικός μηχανικός - συγκοινωνιολόγος στο Πολυτεχνείο της Μπολόνια, από όπου αποφοίτησε το 1974. Την περίοδο 1977 - 1992 εργάστηκε στην 5η Μ.Ο.Μ.Α. Πατρών ως υπεύθυνος μελέτης και κατασκευής συγκοινωνιακών έργων. Από το 1993 έως και σήμερα εργάζεται στην Κτηματική Υπηρεσία του Υπουργείου Οικονομικών. Ανέπτυξε συνδικαλιστική δράση διατελώντας γενικός γραμματέας (1983 - 1992) του συλλόγου εργαζομένων στην 5η ΜΟΜΑ καθώς και πρόεδρος (1984 - 1992) της πανελλήνιας ομοσπονδίας των συλλόγων ΣΥΚΕΑ - ΜΟΜΑ. Το 1994 διορίστηκε πρόεδρος του Λιμενικού Ταμείο Πατρών, θέση στην οποία παρέμεινε μέχρι το 2001.
Στις δημοτικές εκλογές του 2002 έθεσε υποψηφιότητα για δημοτικός σύμβουλος με το ΠΑΣΟΚ, με το οποίο και εξελέγη. Το 2003 τοποθετήθηκε αντιδήμαρχος σχετικά με τα έργα της Πολιτιστικής Πρωτεύουσας του Δήμου Πατρέων, παραιτήθηκε όμως τον Απρίλιο του 2004 εξαιτίας της άρνησής του υφυπουργού Πολιτισμού Πέτρου Τατούλη να εγκρίνει τα έργα για την Πολιτιστική Πρωτεύουσα. Το 2006 έθεσε υποψηφιότητα για δήμαρχος, επικεφαλής ανεξάρτητης παράταξης, συγκεντρώνοντας 18,85%. Στις δημοτικές εκλογές του 2010 κατήλθε εκ νέου, επικεφαλής ανεξάρτητης κίνησης υποστηριζόμενη από την Δημοκρατική Αριστερά και τον ΣΥΡΙΖΑ, καταφέρνοντας να εκλεγεί δήμαρχος Πατρέων στον δεύτερο γύρο με ποσοστό 53% έναντι του Δημήτρη Κατσικόπουλου. Στις δημοτικές εκλογές του 2014 απέτυχε από τον πρώτο γύρο να επανεκλεγεί δήμαρχος. Στο δημαρχιακό θώκο τον διαδέχτηκε ο Κώστας Πελετίδης.
Κατοικεί στην Πάτρα και είναι παντρεμένος με την Ιταλίδα φιλόλογο Μαριλένα Πεζερίκο.
Προάλπεις του Ντίνι

Γεωγραφικά στοιχεία

Η οροσειρά εκτείνεται γύρω από την πρωτεύουσα του νομού, το Ντίνι-λε-Μπαιν, ανάμεσα στον ποταμό Ντυράνς, κατάντη από τη λίμνη Σερ-Πονσόν στα βόρεια και δυτικά, και στα φαράγγια του ποταμού Βερντόν στα νότια. Εκτείνεται από την κοινότητα Σιστερόν έως το Καστελάν στα νότια. 
Περιβάλλεται στα βορειοδυτικά από την περιοχή Μποσαίν, στα βορειοανατολικά από την οροσειρά των Τρουάζ-Εβεσέ, στα νοτιοανατολικά από τις Προάλπεις του Καστελάν και τέλος στα δυτικά από τα όρη του Βωκλύζ και την οροσειρά των Μπαρονί.
Γεωφυσικός χάρτης του νομού Αλπ-ντε-Ωτ-Προβάνς.

Δραστηριότητες

Στην άκρη των νότιων Άλπεων, μεταξύ των ποταμών Ντυράνς και Βερντόν, ο ορεινός αυτός όγκος συγκεντρώνει αρκετά διαφορετικά σύνολα. Τα δυτικά βουνά, όπως τα Μονζ, έχουν χαρακτήρα ήπιο, περισσότερο μεσογειακό παρά αλπικό. Το ανάγλυφο γίνεται πιο έντονο καθώς κινείται προς τα ανατολικά και τα ιταλικά σύνορα.
Στην οροσειρά ασκούνται πολλές δραστηριότητες όλο το χρόνο και συμπεριλαμβάνεται στις πιο άγριες και ερημικές περιοχές της Γαλλίας.Ορειβασία στις υψηλότερες κορυφές, σκι, πεζοπορία.
Στις κοιλάδες, τα ορεινά βοσκοτόπια και οι κορυφές της οροσειράς υπάρχει πολύ πλούσια πανίδα και χλωρίδα. Ανάμεσα στα άγρια ζώα και πτηνά είναι ο λύκος, ο λύγκας και ο χρυσαετός.
Ευστράτιος Χριστοδούλου Αθανασιάδης

Βιογραφία

Γεννήθηκε στη Μυτιλήνη το 1875, με καταγωγή από το Μπουρό Πλωμαρίου. Γιος του εμπόρου Χριστοδούλου Ε. Αθανασιάδη (αδελφού του βιομηχάνου, ευεργέτη του Πλωμαρίου Ιωάννη Ε. Αθανασιάδη) και της Πουλχερίας Λουκά. Ο Ευστράτιος Χρ. Αθανασιάδης ολοκλήρωσε τις βασικές του σπουδές στη Μυτιλήνη και στη συνέχεια φοίτησε στη Χάλκη. Γράφει ποιήματα από νεαρή ηλικία τα οποία δημοσιεύονται σε διάφορα περιοδικά της εποχής. Συνεχίζει τις σπουδές του στο εξωτερικό Λωζάνη (1892-1895).  Επέστρεψε στη Μυτιλήνη για μια περίοδο όπου ανέβασε δύο θεατρικά έργα. Με την παρακίνηση του Δημητρίου Βερναρδάκη προς την οικογένειά του, ο Ευστράτιος Χριστοδούλου Αθανασιάδης αναχωρεί για το Παρίσι όπου παρακολούθησε μαθήματα στη Σορβόννη  και στο College de France. Επιδίδεται στην ποίηση και στο θέατρο. Εκδίδει στο Παρίσι το 1912 τη μοναδική συλλογή ποιημάτων του "Les Petites Elegies", και ανεβάζει δύο θεατρικά του έργα.  Επιστρέφει στη Λέσβο μετά την απελευθέρωση του νησιού, όπου έχει έντονη πολιτική δράση. Υπήρξε υποψήφιος βουλευτής το 1915 με τον συνδυασμό των Φιλελευθέρων. Διορίζεται Νομάρχης στη Χίο. Τιμήθηκε με το παράσημο της Λεγεώνας της Τιμής.

Καλλιτεχνική Διαδρομή

Ο Ευστράτιος Χριστοδούλου Αθανασιάδης έγραψε ποιήματα στα ελληνικά και στα γαλλικά αποσπώντας ιδιαιτέρως ευνοϊκές κριτικές. Φίλος του Μιστράλ, ο οποίος του προτείνει τον τίτλο της πρώτης του ποιητικής συλλογής "Les Petites Elegies". Πολλά ποιήματά του έχουν δημοσιευτεί σε περιοδικά της εποχής στη Σμύρνη, στη  Μυτιλήνη και στην Αθήνα στα "Παναθήναια". Ποιήματά του έχουν απαγγελθεί από διάσημους ηθοποιούς της εποχής  στη Σορβόννη, στο θέατρο Τροκαντερό, και στη σκηνή της "Comedie Francaise", και έχουν μεταφραστεί στην ελληνική γλώσσα από τον Αντώνη Πρωτοπάτση. Θεατρικά του έργα παίχτηκαν στη Μυτιλήνη, Σάμο, Κωνσταντινούπολη, Σμύρνη και στο Παρίσι. Πίστευε στη γλωσσική αναγέννηση και αγαπούσε τη δημοτική γλώσσα.

Θεατρικό έργο

Ο Αθανασιάδης έγραψε αρκετά θεατρικά έργα . Το 1901 παίχτηκαν στη Μυτιλήνη δύο θεατρικά του έργα, κωμωδίες, το "Προίκες και Έρωτες" και "Έρωτος Μύθος". Το 1909 ανεβαίνει στη Σμύρνη το θεατρικό του έργο "Ανδρέας Ρώσσης" από τον θίασο Γεννάδη -Βερώνη. Έγραψε δύο θεατρικά στη γαλλική γλώσσα τα οποία ανέβηκαν σε θεατρικές σκηνές του Παρισιού. Το θεατρικό πολιτικό δράμα «La Jeune Turquie» (Η Νέα Τουρκία) που παίχτηκε το 1910 στο Theatre des Arts. Το θεατρικό έργο  «Periandre» (Περίανδρος) και έκανε πρεμιέρα στις 17 Ιουνίου του 1914 στη θεατρική σκηνή Theatre de l’ Odeon με μουσική του Andre Gadou (1885-1973), και τους ρόλους ερμήνευσαν οι ηθοποιοί Eugene Silvain, Louise Silvain, Victor Magnat, Marcelle Frappa κ.ά . Μαζί με την Ελένη Σιφναίου έγραψε το θεατρικό έργο "Βέρα Ονταλέσκα".
Βίκυ Αρβανίτη

Βιογραφικό

Η Βίκυ Αρβανίτη γεννήθηκε στις 17 Μαρτίου 1985 στην Αθήνα. Κατάγεται όμως από τη Χαλκίδα. Έχει ύψος 1,78. Αποφοίτησε από το Χαροκόπειο Πανεπιστήμιο από το τμήμα Επιστήμης Διατροφής και Διαιτολογίας. Η ίδια έχει μπει και φοιτά, για δεύτερο πτυχίο, στο Παιδαγωγικό τμήμα Δημοτικής εκπαίδευσης.

Βόλεϊ

H Bίκυ Αρβανίτη έκανε τα πρώτα της βήματα στο άθλημα του βόλεϊ από μικρή ηλικία και συγκεκριμένα από την ομάδα Μ.Ε.Λ.Α.Σ. ο Άγιος Ελευθέριος στο Αιγάλεω όπου μεγάλωσε. Μετά από διακρίσεις σε συλλογικό αλλά και σχολικό επίπεδο αποφάσισε να ασχοληθεί με το μπιτς βόλεϊ.

Μπιτς Βόλεϊ

Το 2000 το μπιτς βόλεϊ μπαίνει στη ζωή της Βίκυ Αρβανίτη, με την πρώτη επιτυχία να έρχεται πολύ γρήγορα όταν το 2001 με συμπαίκτρια τη Χριστίνα Σάρρα, ανακηρύσσονται Πρωταθλήτριες Ελλάδος στις κορασίδες. Την ίδια χρονιά με συμπαίκτρια τη Θάλεια Κουτρουμανίδου, παίρνουν μέρος, για πρώτη φορά σε τουρνούα εκτός Ελλάδος, στο Παγκόσμιο Πρωτάθλημα FIVB- κάτω των 21ετών στη Γαλλία και κατατάσσονται στην 17η θέση. Με την Θάλεια θα αποτελέσουν το δεύτερο δίδυμο στο άθλημα του μπιτς, πίσω από τις Σφυρή- Καραντάσιου, και παρά το νεαρό της ηλικίας τους φέρνουν επιτυχημένα αποτελέσματα και διακρίσεις. Το 2004 προκρίνονται στους Ολυμπιακούς Αγώνες της Αθήνας, όπου καταλαμβάνουν την πολύ καλή 9η θέση.  Την ίδια χρονιά η Βίκυ δέχεται τη πρόταση συνεργασίας που της κάνει η Βάσω Καραντάσιου. Η χημεία μεταξύ τους δένει και φέρνει τις μεγαλύτερες διακρίσεις στο άθλημα. Πρωταθλήτριες Ευρώπης, φιναλίστ σε παγκόσμια σιρκουί και πλασάρισμα μέχρι και το Νο4 της παγκόσμιας και Νο2 της ευρωπαϊκής κατάταξης. Ατομικές και ομαδικές διακρίσεις και δεύτερη Ολυμπιάδα για τη Βίκυ το 2008 στους Ολυμπιακούς Αγώνες στο Πεκίνο. Μετά από 4 χρόνια επιτυχιών η Βίκυ αλλάζει σελίδα και παρτενέρ μετά την αποχώρηση της Καραντάσιου και επιλέγει τη Μαρία Τσιαρτσιάνη. Η ομάδα φέρνει καλά αποτελέσματα που τη φέρνουν μέχρι και το Νο9 στην παγκόσμια κατάταξη. Το 2012 και μετά από πολλές δυσκολίες λόγω τραυματισμών και των δύο, Βίκυ και Μαρία δίνουν ραντεβού στο Λονδίνο. Παρά την καλή εμφάνιση αρκέστηκαν στην 17η θέση. Το 2013 ήταν μια αρκετά δύσκολη χρονιά για τη Μαρία Τσιαρτσιάνη, καθώς μετά από το πρόβλημα που είχε στη γάμπα ήρθε να προστεθεί και πρόβλημα στον ώμο της. Σαν αποτέλεσμα η Βίκυ Αρβανίτη να αλλάξει παρτενέρ. Νέα συμπαίκτρια της η αθλήτρια του Ηρακλή Κηφισιάς στο βόλει, Πένυ Καραγκούνη. Παρά τα καλά αποτελέσματα της ομάδας, λίγο πριν τον προ-ολυμπιακό σχεδιασμό της ομάδας, ανακοινώνεται πως το δίδυμο Βίκυ Αρβανίτη-Πένυ Καραγκούνη αποτελεί παρελθόν. Ο λόγος, η επιστροφή της Μαρίας Τσιαρτσιάνη στο μπιτς βόλεϊ. 20 μήνες μετά και το κορυφαίο σύγχρονο ζευγάρι της άμμου ενώνεται και πάλι  αλλά αυτή τη φορά η συνεργασία θα έχει μικρότερη διάρκεια μετά από ανακοίνωση που εξέδωσε η Βίκυ Αρβανίτη στηριζόμενη στα αποτελεσμάτα σε συνδυασμό με τις υψηλές απαιτήσεις του έμπειρου διδύμου.

Αθλητική Δραστηριότητα

Η Βίκυ Αρβανίτη έχει κατακτήσει συνολικά 9 Πανελλήνια Πρωταθλήματα, ευρωπαϊκούς και παγκόσμιους τίτλους στην μέχρι σήμερα καριέρα της.>
Ευφράτης (μυθολογία)

Στην ελληνική μυθολογία ο Ευφράτης ήταν ένας απλός άνθρωπος στην ανατολική Μικρά Ασία, που είχε ένα γιο, τον Αξούρτα. Μια φορά ο Ευφράτης είδε το γιο του να κοιμάται κοντά στη μητέρα του και τον πέρασε για ξένο, οπότε τον σκότωσε. Μόλις κατάλαβε το λάθος του, ο τραγικός πατέρας έπεσε και πνίγηκε στον ποταμό Μήδο. Από τότε ο ποταμός αυτός πήρε το όνομά του και ονομάσθηκε Ευφράτης.
Στρατόσφαιρα

Ιδιότητες

Σύννεφα και άλλα μετεωρολογικά φαινόμενα, όπως εκείνα που παρατηρούνται στη τροπόσφαιρα, δεν παρατηρούνται σε αυτήν. Επικρατούν όμως ισχυροί άνεμοι, πολύ καλή ορατότητα, ενώ η πυκνότητα της ατμόσφαιρας είναι μικρή και η ατμοσφαιρική πίεση εξαιρετικά χαμηλή έως σχεδόν μηδενική.
Τα σύγχρονα αεροπορικά ταξίδια πραγματοποιούνται στον πυθμένα της στρατόσφαιρας και συνήθως σε ύψος 9 - 12 km (30.000 - 39.000 ft), λόγω της μεγαλύτερης ταχύτητας και άνεσης που τους παρέχει, καθώς και διότι και οι αναταράξεις είναι σπάνιο φαινόμενο. Επίσης, και για οικονομικούς λόγους, διότι αφού η ατμόσφαιρα είναι πολύ αραιότερη, συνεπώς παρουσιάζει μικρότερη αντίσταση. Τούτο σημαίνει αφενός οικονομία στα καύσιμα, αφετέρου αύξηση φορτίου προς μεταφορά. Εξ' αιτίας των χαμηλών θερμοκρασιών που επικρατούν στην στρατόσφαιρα, τα καυσαέρια των κινητήρων των αεροσκαφών συμπυκνώνονται και δημιουργούν τις χαρακτηριστικές γραμμές από λεπτούς παγοκρυστάλλους που δίνουν την εντύπωση χάραξης του ουράνιου θόλου με λευκή κιμωλία.

Θερμοκρασία

Αξιοσημείωτο, επίσης, είναι και ότι στη στρατόσφαιρα η θερμοκρασία μέχρι και το ύψος των 35 χλμ. δεν παρουσιάζει ουσιώδη μεταβολή. Από το ύψος όμως αυτό αρχίζει να αυξάνει, αντίθετα απ' ό,τι συμβαίνει στην τροπόσφαιρα. Το φαινόμενο αυτό καλείται θερμοκρασιακή αναστροφή ή απλά αναστροφή.
Η θερμοκρασία στην στρατόσφαιρα αρχίζει από τους -50 °C έως -60 °C και ανεβαίνοντας πάνω από τα 35 χλμ. βαθμιαία αυξάνει, με τιμή που εξαρτάται από διάφορους παράγοντες. Στα ανώτερα στρώματα, είναι κατά μέσον όρο στους -15 °C. Η αύξηση αυτή της θερμοκρασίας οφείλεται κυρίως στην απορρόφηση μεγάλου μέρους της υπεριώδους ακτινοβολίας του Ήλιου από το όζον.

Παρατηρήσεις

Η στρατόσφαιρα παίζει σπουδαίο προστατευτικό ρόλο για την ζωή του ανθρώπου γενικότερα. Και τούτο διότι στη μάζα της περιέχει το Όζον (Ο₃) και σε τόση ποσότητα που να παρέχει την δυνατότητα λειτουργίας του ως θαυμάσιος ηλεκτρονικός ηθμός, που απορροφά το μεγαλύτερο μέρος της ηλιακής υπεριώδους ακτινοβολίας που είναι τόσο καταστρεπτική σε οποιονδήποτε ζωντανό οργανισμό. Συγχρόνως όμως συμβάλλει στη θερμική ισορροπία της ατμόσφαιρας. Παρά ταύτα επιτρέπει την δίοδο μικρού μόνο μέρους της εν λόγω ακτινοβολίας που είναι απαραίτητη στην υγιεινή διαβίωση των γήινων ζωντανών οργανισμών.
Όρος Αλτκρόρ

Το Όρος Αλτκρόρ ή και Ντάκρορ (αραβικά : جبل التكرور) είναι βουνό της Αιγύπτου στη ανατολική Σαχάρα στο Κυβερνείο Ματρούχ. Απέχει 3 χλμ από την Όαση Σίβα και είναι γνωστό για τις θεραπευτικές ιδιότητες της άμμου και τα αμμόλουτρα, επίσης και για τη κόκκινη χρωστική ουσία που βγαίνει από την κόκκινη άμμο και χρησιμοποιείται στη κεραμική. 
Το βουνό έχει πέντε κορυφές και στην μία πλευρά του έχει πηγή και φοινικόδασος. Σύμφωνα με τη λαϊκή παράδοση ο βασιλιάς της Σίβα "Ααρίβ" έκρυψε στο βουνό τον αμύθητο θησαυρό και υπάρχοντα του. Ένας δεύτερος μύθος μιλά για μία μυστική στοά που συνδέει το όρος Αλτκρόρ με το Όρος των Νεκρών. Οι πέτρες από το βουνό χρησιμοποιήθηκαν για τη κατασκευή των ναών στην όαση. 
Η άμμος του Αλτκρόρ ενδεικνύεται για αμμόλουτρα και θεραπεία ρευματικών παθήσεων, πιστεύεται ότι η καυτή άμμος τραβά την υγρασία του σώματος και θεραπεύει πόνους των αρθρώσεων. Οι ασθενείς σκεπάζονται, θάβονται, με άμμο μια θεραπεία που κρατά τέσσερις ημέρες, κατά κάποιους θεραπεύει και τη στειρότητα ενώ πριν τη θεραπεία εξετάζεται ο ασθενής κατά πόσο αντέχει την υψηλή θερμοκρασία της άμμου για να του επιτραπεί η θεραπεία.
Μιχαήλ Κοτσιανός

Σταδιοδρομία

Γεννήθηκε το 1889. Στις εκλογές του 1936 εξελέγη βουλευτής Χαλκιδικής με την Γενική Λαϊκή Ριζοσπαστική Ένωση και στις εκλογές του 1946 εξελέγη ξανά με τον Συνδυασμό Ηνωμένης Παρατάξεως Εθνικοφρόνων (Λαϊκό Κόμμα) με 465 ψήφους. Χρημάτισε υπουργός Προνοίας στην κυβέρνηση Τσαλδάρη το 1946, υπουργός Υγιεινής στην κυβέρνηση Μαξίμου το 1947, υπουργός Προνοίας και Υγιεινής στην κυβέρνηση Κ. Τσαλδάρη από τις 29 Αυγούστου 1947 ως τις 7 Σεπτεμβρίου 1947 , υπουργός Κοινωνικής Προνοίας στην κυβέρνηση Σοφούλη από τις 7 Σεπτεμβρίου ως τις 19 Σεπτεμβρίου 1947
Κηδεύτηκε στις 8 Απριλίου 1965, από το Πρώτο Νεκροταφείο Αθηνών.  Ήταν παντρεμένος με τη Μαρίκα Κότσιανου, η οποία απεβίωσε στις 14 Αυγούστου 1983.
Ελληνικές βουλευτικές εκλογές Νοεμβρίου 1910 (Αναθεωρητική)

Στις 12 Οκτωβρίου 1910 ο Βασιλιάς Γεώργιος Α΄ καταργεί την Α' Αναθεωρητική Βουλή και προκηρύσσει εκλογές στις 28 Νοεμβρίου 1910 για την Διπλή Αναθεωρητική Βουλή. Τα παλιά κόμματα και νικητές των προηγούμενων εκλογών χαρακτηρίζουν πραξικοπηματική την απόφαση και απέχουν από τις εκλογές με αποτέλεσμα τη σημαντική νίκη της κυβέρνησης του Ελευθερίου Βενιζέλου.
Ροδοχώρι Ημαθίας

Ονομασία

Η πρώτη ονομασία του χωριού ήταν «Μέγα Ρέμα», κατά τη τοπική διάλεκτο «Γκουλέμα Ρέκα» («μέγα ρέμα» στην καθομιλουμένη). Το 1956 το «Μέγα Ρέμα» μετονομάστηκε σε Ροδοχώρι που είναι και η επίσημη ονομασία του χωριού. Η τότε κοινοτική αρχή ζήτησε την μετονομασία του χωριού σε «Ροδόπολη». Ήταν το όνομα της μητρόπολης στην οποία υπαγόταν η περιοχή εκείνη της Τραπεζούντας. Το υπουργείο δεν έκανε δεκτό το αίτημα και ονόμασε το χωριό Ροδοχώρι.
Λουδοβίκος του Νεμούρ

Βιογραφία

Ήταν ο δευτερότοκος γιος του Λουδοβίκου-Φιλίππου της Γαλλίας και της Μαρίας-Αμαλίας των Βουρβόνων-Ισπανίας, κόρης του Φερδινάνδου Α΄ των Δύο Σικελιών.
Δήμος Πρέβεζας

Αξιοθέατα του δήμου Πρέβεζας

Όπως προαναφέρθηκε, ο νέος Δήμος Πρέβεζας βάσει του Νόμου 3852/2010 "Καλλικράτης" περιλαμβάνει τους παλαιούς Δήμους Πρέβεζας, Ζαλόγγου και Λούρου.
Διπλός δεσμός

Παραλλαγές

Σε μόρια, με εναλλασσόμενους διπλούς και απλούς δεσμούς, η επικάλυψη των p τροχιακών μπορεί να υπάρχει για πολλά άτομα σε μια αλυσίδα, οδηγώντας σε ένα συζευγμένο σύστημα. Η σύζευξη μπορεί να βρεθεί σε συστήματα όπως τα αλκαδιένια και οι ενόνες. Στα κυκλικά μόρια, η σύζευξη μπορεί να οδηγήσει σε αρωματικότητα. Στα κουμουλένια, δύο διπλοί δεσμοί είναι γειτονικοί.
Οι διπλοί δεσμοί είναι συνηθισμένοι για τα στοιχεία της δεύτερης περιόδου άνθρακα, άζωτο και οξυγόνο και λιγότερο συνηθισμένα με στοιχεία μεγαλύτερων περιόδων. Τα μέταλλα, επίσης, μπορούν να συμμετέχουν σε πολλαπλούς δεσμούς με μεταλλικό υποκαταστάτη.

Η ομάδα 14 ομόλογων αλκενίων

Ενώσεις με διπλούς δεσμούς, ομόλογα αλκένια, R₂E=ER₂ είναι τώρα γνωστά για όλα τα βαρύτερα στοιχεία της ομάδας 14. Αντίθετα με τα αλκένια αυτές οι ενώσεις δεν είναι επίπεδες, αλλά υιοθετούν συνεστραμμένες ή και trans κεκαμμένες δομές. Αυτά τα φαινόμενα γίνονται πιο έντονα για τα βαρύτερα στοιχεία. Το διστανένιο (distannene) (Me₃Si)₂CHSn=SnCH(SiMe₃)₂ έχει ένα μήκος δεσμού κασσίτερου-κασσίτερου μόλις λίγο μικρότερο από έναν απλό δεσμό, μια trans κεκαμμένη δομή με πυραμιδική συναρμογή σε κάθε άτομο κασσιτέρου και διίσταται εύκολα σε διάλυμα για να σχηματίσει (Me₃Si)₂CHSn: (stannanediyl, ένα ανάλογο του καρβενίου). Ο δεσμός περιλαμβάνει δύο ασθενείς δεσμούς δότη - δέκτη, το μονήρες ζεύγος σε κάθε άτομο κασσιτέρου που επικαλύπτεται με το κενό p τροχιακό στο άλλο. Αντίθετα, στα δισιλένια κάθε άτομο πυριτίου έχει επίπεδη συναρμογή, αλλά οι υποκαταστάτες συστρέφονται έτσι ώστε το μόριο ως σύνολο να μην είναι επίπεδο. Στις διμολυβδούχες ενώσεις το μήκος του δεσμού Pb=Pb μπορεί να είναι μεγαλύτερο από αυτό πολλών αντίστοιχων απλών δεσμών.  Ενώσεις του μολύβδου και του κασσιτέρου με διπλούς δεσμούς διίστανται γενικά σε διαλύματα σε μονομερή με ενθαλπίες δεσμού που είναι απλώς ένα κομμάτι των αντίστοιχων απλών δεσμών. Μερικοί διπλοί δεσμοί πλουμπενίων και στανενίων είναι παρόμοιοι σε ισχύ με τους δεσμούς υδρογόνου. Το πρότυπο Carter-Goddard-Malrieu-Trinquier μπορεί να χρησιμοποιηθεί για να προβλέψει τη φύση του δεσμού.
Γενικό σύγγραμμα

Πρόκειται για γενικά έργα ή εργασίες που λόγω της εξειδικευμένης ή διαφορετικής φύσης είναι αδύνατο να ταξινομηθούν και να ενταχθούν σε μια συγκεκριμένη κατηγορία (τέτοιου είδους έργα μπορούν να θεωρηθούν οι εγκυκλοπαίδειες ή τα παγκόσμια ημερολόγια). Έτσι στη δεκαδική ταξινόμηση των βιβλιοθηκών υπάρχει μια ξεχωριστή κατηγορία για τις γενικές εργασίες. Ουσιαστικά αναφέρεται στο όνομα μιας ομάδας τεκμηρίων και συνήθως χρησιμοποιείται ως ταξινομική επικεφαλίδα στο σύστημα ταξινόμησης και καλύπτει τα τεκμήρια που ασχολούνται με πολλά διαφορετικά θέματα όπως για παράδειγμα οι εγκυκλοπαίδειες ή τα παγκόσμια ημερολόγια.
Ευρωπαϊκό Κύπελλο Γυναικών 1994–95 (υδατοσφαίριση)

Προκαταρκτικός γύρος

Ο Προκαταρκτικός γύρος διεξήχθη σε δύο ομίλους των τεσσάρων ομάδων μεταξύ 6 και 8 Ιανουαρίου του 1995. Οι πρώτες ομάδες από κάθε όμιλο προκρίθηκαν στην Τελική φάση.

Τελική φάση

Η Τελική φάση διεξήχθη σε δύο ομίλους των τριών ομάδων μεταξύ 15 και 19 Μαρτίου του 1995 στο Zwembad De Slag στο Ζάανταμ. Οι πρώτες ομάδες του προκαταρκτικού γύρου αντιμετώπισαν στην Τελική φάση τις ομάδες Νερέους, Βουλιαγμένη, Οριτζόντε Κατάνια και Σέντες.
2973 Πάολα

Φυσικά χαρακτηριστικά

Ο φασματικός τύπος της Πάολα είναι B. Η Πάολα πιθανώς περιστρέφεται γύρω από τον εαυτό της μία φορά κάθε 24 ώρες ή περισσότερο.
Νίκος Καραβίδας

Βιογραφικά στοιχεία

Ο Νίκος Καραβίδας γεννήθηκε στις 15 Ιανουαρίου 1962 στην Αθήνα. Ως επαγγελματίας ποδοσφαιριστής αγωνιζόταν στη μεσαία γραμμή και ξεκίνησε στον Παναθηναϊκό, στον οποίο αγωνίστηκε από το 1983-84 ως το 1987-88, χωρίς να καταφέρει να αποκτήσει θέση βασικού. Έκανε το ντεμπούτο του στην Α΄ Εθνική στις 4 Σεπτεμβρίου 1983 και με τον ΠΑΟ κατέκτησε δύο πρωταθλήματα: 1984 και 1986. Επίσης, τρία Κύπελλα (1984, 1986, 1988) αλλά δεν αγωνίστηκε σε κανένα από τους τρεις τελικούς.
Το 1988 πήγε στον ΟΦΗ, όπου έμεινε δύο σεζόν κι έπαιξε στο Κύπελλο ΟΥΕΦΑ.
Ακολούθως, πήρε μεταγραφή στον Πανιώνιο, στον οποίο αγωνίστηκε τρεις σεζόν.
Τιτσιάνο Φέρο

Βιογραφία

Γεννήθηκε στις 21 Φεβρουαρίου 1980 στη Λατίνα. Έκανε την πρώτη του εμφάνιση του το 2002 και σύντομα κατάφερε να γίνει μεγάλος Ιταλός σταρ. Πολύ γνωστό του τραγούδι είναι το Perdono. Έκανε επίσης μεγάλη επιτυχία στην Ισπανία και στη Λατινική Αμερική. 
Το 2004, κυκλοφόρησε το πρώτο του αγγλόφωνο single, με τίτλο "Universal Prayer", για να προωθήσει τους Ολυμπιακούς Αγώνες της Αθήνας. Το τραγούδι είναι ένα ντουέτο με τη Βρετανίδα Jamelia. Βραβεύτηκε το 2004 στα MTV Europe Music Awards .